**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/8027-2/2020.

**99/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**a** **Tiszavasvári Sporttelep használati jogának biztosítása a TSE részére**

**a 2020/21-es bajnoki évre**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva,** *az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről (II.)*szóló **45/2020. (III.14.) Korm. rendelete 2. § -a, valamint a** Magyarország helyi önkormányzatairól szóló 2011. évi CLXXXIX tv. 107. §-ában foglalt hatáskörében eljárva az alábbi határozatot hozom:

1. A Tiszavasvári Sportegyesület elnöke által a 2019/20-as bajnoki évadra vonatkozó használati szerződés alapján készített, jelen határozat 1. sz. melléklete szerinti beszámolót elfogadom.
2. Hozzájárulok a Tiszavasvári Város Önkormányzata tulajdonában lévő tiszavasvári 2438 hrsz.-ú, a valóságban 4440 Tiszavasvári, Fehértói u. 2/b. szám alatt található Sporttelep megnevezésű ingatlanra vonatkozóan, a TSE és a Városi Kincstár között létrejövő, az ingyenes használati jogot biztosító, jelen határozat 2. sz. melléklete szerinti szerződés megkötéséhez.
3. Felkérem a Városi Kincstár vezetőjét, hogy a használati jogra vonatkozó megállapodást kösse meg a Tiszavasvári Sportegyesület elnökével.

**INDOKOLÁS**

**Az elmúlt évekhez hasonlóan Nácsa Balázs a Tiszavasvári Sportegyesület elnöke** **azzal a kéréssel fordult ismételten az önkormányzathoz,** **hogy használati jogot biztosítson részükre a 4440 Tiszavasvári, Fehértói út 2/b. szám alatt található Sporttelep megnevezésű ingatlanon.**

Kérelmének oka, hogy a Sportegyesület bajnokságba benevezett csapatai a Sporttelepet és kiegészítő épületeit edzések megtartására, bajnoki és más szervezett mérkőzések, tornák lebonyolításra használhassák. **Az ingatlanra vonatkozó használati jogot biztosító szerződést a 2020-2021. évi bajnoki nevezéshez kell csatolniuk.**

A Képviselő-testület a 240/2019. (VI.26.) Kt. számú határozatával a 2019-2020. évadra is biztosította a TSE részére a sporttelep használatát. A TSE vezetője csatolta beszámolóját az erre vonatkozó évadról, mely a határozat 1. sz. mellékletét képezi.

A használattal érintett ingatlan, azaz a 4440 Tiszavasvári, Fehértói u. 2/b. szám alatti ingatlan a Tiszavasvári Város Önkormányzatának tulajdonát képezi, azonban annak üzemeltetése a ***177/2018. (VI.28.) Kt. sz. határozat mellékletét képező együttműködési megállapodás 6. pontja*** alapján átadásra került a Városi Kincstár részére. A sporttal érintett közfeladatok ellátását a Tiszavasvári Város Önkormányzata a Városi Kincstáron keresztül biztosítja. Ennek értelmében ***javaslom***, hogy a Városi Kincstár a 4440 Tiszavasvári, Fehértói út 2/b. szám alatti ingatlanon használati jogot biztosítson a TSE részére.

A fentiekre tekintettel a Tiszavasvári Város Önkormányzata nevében, mint tulajdonosi jog gyakorlója hozzájárulásom adom a TSE és a Városi Kincstár között létrejövő, az ingyenes használati jogot biztosító szerződés megkötéséhez.

**Ingyenes használati szerződés megkötésének hatályos jogszabályi háttere:**

**A Tiszavasvári Város Önkormányzata vagyonáról és a vagyongazdálkodás szabályairól szóló 31/2013. (X.25.) önkormányzati rendelet** (továbbiakban: **vagyon rendelet**) **9.§ (1)** bekezdés r./ pontja szerint az ingatlan használatának átengedése a Képviselő-testület hatáskörébe tartozik.

**A nemzeti vagyonról szóló 2011. évi CXCVI. törvény** (a továbbiakban: **Nvtv.**) **3. § (1)** bekezdés **18. pontja** és **vagyon rendelet 3. sz. melléklete értelmében** **a 2438 hrsz.-ú ingatlan az önkormányzat korlátozottan forgalomképes törzsvagyonába tartozik.**

Az Nvtv. 7. § (1) **a nemzeti vagyon alapvető rendeltetése a közfeladat ellátásának biztosítása.**

Az Nvtv. 11. § (13)bekezdésében foglaltak értelmében **nemzeti vagyon ingyenesen kizárólag közfeladat ellátása céljából, a közfeladat ellátáshoz szükséges mértékben hasznosítható**, valamint adható vagyonkezelésbe.

**A Magyarország helyi önkormányzatairól szóló** **2011. évi CLXXXIX. törvény** **13. § (1)** A helyi közügyek, valamint a helyben biztosítható **közfeladat**ok körében ellátandó helyi **önkormányzati feladat**ok különösen:

**15. „sport, ifjúság ügyek…”**

Az Nvtv. 11. § (10) bekezdésében foglaltak értelmében a **nemzeti vagyon hasznosítására vonatkozó szerződés** **csak természetes személlyel vagy átlátható szervezettel** köthető. A hasznosításra irányuló szerződés **határozatlan vagy legfeljebb 15 év határozott időre köthető**.

Az Nvtv. 11.§ (16) bekezdése alapján a helyi önkormányzat tulajdonában álló nemzeti vagyon tekintetében törvényben vagy a **helyi önkormányzat rendeletében meghatározott értékhatár feletti nemzeti vagyont hasznosítani** – **ha törvény kivételt nem tesz** – **csak versenyeztetés útján**, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával **lehet.**

Az Nvtv. 11.§ (17) bekezdésének b) pontja alapján **mellőzhető a versenyeztetés** abban az esetben, ha a **hasznosítás jogszabályban előírt** állami vagy **önkormányzati feladatot ellátó gazdálkodó szervezet javára történik.**

**Ennek megfelelően, mellőzhető a versenyeztetés, mivel az ingatlan ingyenes használatba adása a Tiszavasvári Sportegyesület javára történik, amely szervezet az Mötv. 13. § (1) bekezdés 15. pontjában foglalt sport és ifjúság ügyeket maradéktalanul ellátja.**

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári 2020. május 28.

  **Szőke Zoltán**

 **polgármester**

a 99/2020 PM határozat 1. sz. melléklete





a 99/2020 PM határozat 2. sz. melléklete

**HASZNÁLATI SZERZŐDÉS**

mely létrejött egyrészről

**Név: Városi Kincstár Tiszavasvári**

**Székhely:** 4440 Tiszavasvári, Báthori u. 6.

**Levelezési cím:** 4440 Tiszavasvári, Báthori u. 6.

**Képviseli:** Huri-Szabó Szilvia igazgató

**Adószáma:** 15445964-2-15

**Számlavezető pénzintézete:** OTP Bank Nyrt.

a továbbiakban: **Használatba adó**

másrészről

**Név: Tiszavasvári Sportegyesület**

**Székhely:** 4440 Tiszavasvári, Városháza tér 4.

**Levelezési cím:** 4440 Tiszavasvári, Városháza tér 4.

**Képviseli:** Nácsa Balázs elnök

**Számlavezető pénzintézete:** Tiszántúli Takarékszövetkezet

**Bankszámlaszám:** 68700019-10143571

a továbbiakban: **Használatba vevő**

között alulírott helyen és napon a következő feltételek szerint:

Jelen használati szerződés megkötése Tiszavasvári Város Polgármestere 99/2020. sz. PM határozatán alapul.

1. **A szerződés tárgya:**

A használat tárgyát képező terület Tiszavasvári Város Önkormányzata tulajdonát képezi, melyet üzemeltetésre a Városi Kincstár részére átadott. Használatba adó, a Tiszavasvári Város Önkormányzata tulajdonában lévő 2438 hrsz.-ú, a valóságban 4440 Tiszavasvári, Fehértói út 2/b. szám alatt található kivett sporttelep megnevezésű ingatlant, - mely a Városi Kincstár alapító Okirata szerint a Városi kincstár telephelye -, jelen szerződésben foglalt feltételekkel részlegesen a Használatba Vevő ingyenes használatába adja, a Használatba Vevő pedig ingyenesen használatba veszi.

1. **A szerződés időtartama:**

A Tiszavasvári Sportegyesület által benyújtott 2020/2021-es bajnoki évre történő nevezése elfogadásától számított 1 éves határozott időszak.

1. **A szerződés célja:**

A Használatba Vevő által **– a sport és ifjúsági ügyek támogatásaként –** a 2020/21-es labdarúgó bajnokságon való részvétele céljából edzések megtartása, bajnoki és más szervezett mérkőzések, tornák lebonyolításának biztosítása.

1. **Felek joga, kötelezettsége**

**IV.1.1. Használatba vevő joga:**

* A használati jog hatálya alatt a használatba adott vagyonnal a feladat ellátása érdekében – a jogszabályok adta keretek között és a jó gazda gondosságával –gazdálkodik, tekintettel a nemzeti vagyonról szóló törvény, az államháztartásról szóló jogszabály és annak végrehajtási rendelete, valamint a vonatkozó önkormányzati vagyonrendelet rendelkezéseire.

**IV.1.2. Használatba vevő kötelezettsége:**

* Az önkormányzati közfeladat ellátásához biztosítani a feladatellátás feltételeinek hatékony biztosítását, a vagyon állagának és értékének megőrzését, védelmét, illetve a vagyon értékének növelését.
* A vagyont fenyegető veszélyről és a bekövetkezett **kárról,** vagyont érintő **lényeges változásokról, a változás bekövetkezésétől** számított 5 napon belül értesíteni a Használatba adót. Köteles **haladéktalanul értesíteni** a Használatba adót az ingatlan egészét fenyegető veszélyről és a beállott kárról, a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza. A Használatba vevő köteles tűrni, hogy a Használatba adó a veszély elhárítására, a kár következményeinek megszüntetésére a szükséges intézkedéseket megtegye. **Az értesítés elmaradása vagy késedelme miatt bekövetkezett kárt, illetve költségnövekedést a Használatba vevő köteles viselni.**
* A vagyon hasznosításáról, közfeladat ellátásról **2021. június 30-ig** Tiszavasvári Város Önkormányzata Képviselő-testülete részére beszámolni.
* Tűrni a használattal kapcsolatos ellenőrzéseket, és köteles az ellenőrzésekben közreműködni, az előírt beszámolást teljesíteni.
* a vagyont **nem idegenítheti el,** valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,
* a **vagyont biztosítékul nem adhatja,**
* a vagyonon **osztott tulajdont nem létesíthet,**
* polgári jogi igényt megalapító, polgári jogi igényt eldöntő **tulajdonosi hozzájárulást a használatában lévő vagyonra vonatkozóan hatósági és bírósági eljárásban sem adhat,** kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz történő hozzájárulást.
* Felelős az ingatlannal kapcsolatban, a **tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.**
* Köteles teljesíteni a használatában levő vagyonnal kapcsolatban a jogszabályban, illetve a használati szerződésben előírt **nyilvántartási, adatszolgáltatási, és elszámolási kötelezettséget.**

- Köteles az általa szervezett rendezvény lebonyolításához szükséges szakhatósági engedélyeket saját költségén beszerezni.

- Felelős minden olyan kárért, amely a rendeltetésellenes, jogszabály- vagy szerződésellenes használat következménye, függetlenül attól, hogy azt saját maga vagy rendezvényen részt vevő személy (tanuló, vendég, személyzet, stb) okozza.

- Kötelessége biztosítani a Sporttelepre bevitt és ott elhelyezett összes eszköze és vagyontárgya megőrzését, az azokban bekövetkező hiány vagy kár veszélyét saját maga viseli.

**IV.2.1. Használatba adó joga különösen:**

A Használatba vevő szükségtelen háborítása nélkül ellenőrizheti a használatot, követelheti a rendeltetésellenes vagy szerződésellenes használat megszüntetését, az ilyen használatból eredő kárának megtérítését, adatot, tájékoztatást, információt kérhet.

A Városi Kincstár jogosult a sportpályán lévő lakás és büfé, valamint igény esetén a reklámfelületek bérbeadására, továbbá a Használatba vevővel előzetesen egyeztetve
a focipálya és egyéb területek bérbeadására.

**IV.2.2. Használatba adó feladatai:**

A **Városi Kincstár** a sportlétesítmények üzemeltetésével kapcsolatos közfeladatai ellátása során a Sportpályán az alábbi feladatokat látja el:

* sportolásra alkalmas állapot biztosítása
	+ *fűnyírás,*
	+ *locsolás,*
	+ *pálya, lelátók, öltözők karbantartása,*
	+ *közreműködés az edzések, mérkőzések lebonyolítása során (pálya festése, stb.)*
* közüzemi díjak megfizetése,
* mezek mosása a Használatba vevő által biztosított mosószer és öblítő felhasználásával,
* egyéb rendszeres karbantartási és takarítási feladatok ellátása,
* a pálya őrzésének megszervezése *(közfoglalkoztatott biztonsági őr alkalmazása, éjjeli őrzés-védelem ellátása megbízási szerződés keretében).*
1. **1. A használat ellenőrzése** az alábbi módon történik:
* folyamatosan, a Használatba adó által alkalmazott gondnok és sportkoordinátor felügyeletével,
* a használó éves beszámoltatásával,
* eseti vezetői ellenőrzéssel.

**2. A használat ellenőrzése során ellenőrizni kell, hogy a Használatba Vevő**

* gondoskodik-e a vagyontárgy értékének, állagának megóvásáról,
* az ingatlant a használati szerződésben foglalt célok elérésére használja-e,
* és egyéb vállalt kötelezettségét teljesíti-e?

**3. Az ellenőrzés során a Használatba adó képviselője jogosult**

- a Használatba vevő tevékenységét megfigyelni,

- a Használatba vevő alkalmazottjától **írásban vagy szóban felvilágosítást, információt kérni,**

A Használatba adó az ellenőrzés megállapításairól értesíti a Használatba vevőt.

1. **Szerződésszegés**

**VI.1.** Szerződésszegésnek kell tekinteni a Polgári Törvénykönyvről szóló 2013. évi V. törvény megfelelő fejezetében taglalt esetköröket.

**VI.2.** Szerződő felek megállapodnak, hogy a **szerződésszegéssel okozott károk vonatkozásában a teljes kártérítés elvét** követik. A teljesítést biztosító egyéb szerződést biztosító mellékkötelezettséget nem kötnek ki.

**VI.3.** A Használatba vevő felel **minden olyan kárért, amely a rendeltetésellenes vagy szerződésellenes használat következménye.** A **nem rendeltetésszerű használat folytán keletkezett hibák kijavítása, károk megtérítése a Használatba vevő kötelezettsége függetlenül attól,** hogy a bekövetkezett hiba, illetve kár alkalmazottjai, ügyfelei, az intézmény ellátottjai vagy az érdekkörében eljáró személy magatartására vezethető vissza. **Nem terheli** a Használatba vevőt a kártérítési kötelezettség, **ha bizonyítja, hogy úgy járt el, ahogy adott helyzetben a közvagyon használójától elvárható.**

A Használatba adó a Használatba vevőtől követelheti a használatba adott vagyon rendeltetés-, illetve szerződésellenes használatának megszüntetését. Ha a Használatba vevő a rendeltetés-, illetve szerződésellenes használatot – a Használatba adó **felhívása ellenére – tovább folytatja, a Használatba adó kártérítést követelhet.**

1. **Szerződés megszüntetése**

**VII.1. Közös megegyezés:**

Jelen szerződés közös megegyezéssel, a közös megegyezésben foglalt tartalommal bármikor megszűntethető.

**VII.2.** **Azonnali felmondásnak van helye különösen,** ha:

* a Használatba vevő a **használatba adott vagyonban kárt okoz.**
* **ha a sport, ifjúság ügyek feladatellátás, az annak végzésére szolgáló ingatlanban igazolható módon megszűnik.**
* **Használatba vevő, az Nvtv. szerint nem minősül átlátható szervezetnek.**
1. **A szerződés módosítása:**

A szerződést kizárólag írásban lehet módosítani. A módosítást előzetesen indokolással ellátva **írásban kell kezdeményezni**.

Felek nem tekintik a szerződés módosításának a hivatalosan nyilvántartott adataiban, így különösen a székhelyében, képviselőiben, bankszámlaszámában, illetve fax-vagy telefonszámában bekövetkező változást, továbbá a szerződéskötés és teljesítés során a kapcsolattartók adataiban bekövetkező változást. Az említett változásokról az érintett fél a másik felet - az eset körülményeitől függően - vagy előzetesen írásban 10 napos határidővel vagy a változás bekövetkezését (bejegyzését) követő 10 napon belül köteles értesíteni.

1. **A szerződés megszűntetése esetén irányadó eljárás:**

A Használatba vevő a használati joga megszűntetése esetén a megszűntetés napjától számított **15 napon belül köteles** az ingatlan területéről a saját tulajdonában álló eszközöket eltávolítani, az ingatlan területét elhagyni és azt **rendeltetésszerű használatra alkalmas állapotban** a Használatba adó kizárólagos használatába visszaadni.

1. **Egyéb rendelkezések**

**X.1.** A jelen szerződésben nem szabályozott kérdésekben elsősorban a Nemzeti vagyonról szóló, államháztartásról szóló törvény és annak végrehajtási rendelete, Magyarország helyi önkormányzatairól szóló törvény és a Ptk. rendelkezései az irányadóak.

**X.2.** Jelen szerződés **annak aláírásával** lép hatályba.

Minden értesítés és egyéb közlés, melyet a jelen szerződés alapján meg kell, vagy meg lehet tenni írásban teendő meg.

Szerződő Felek a szerződést együttesen elolvasták, és a közös értelmezést követően, mint akaratukkal mindenben megegyezőt aláírták.

Tiszavasvári, 2020. ………………….. Tiszavasvári, 2020. …………………..

|  |  |
| --- | --- |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
| **Városi Kincstár** **Huri-Szabó Szilvia****igazgató** | **Tiszavasvári Sportegyesület** **Nácsa Balázs****elnök** |